Bountyn kapina

Bountyn kapina puhkesi Britannian amiraliteetin purjealus HMS Bountylla eteläisellä Tyynellämerellä vuonna 1789. Kapinoitsijat syrjäyttivät perämies Fletcher Christianin johdolla Bountyn kapteeni Willian Bligh’n, lähettivät hänet tukijoineen veneellä avomerelle ja purjehtivat Bountylla Tahitille. Sieltä osa heistä jatkoi Pitcairnin saarelle, minne he perustivat yhteisön, jonka jälkeläiset asuttavat saarta edelleen. Kapteeni Bligh pelastautui soutuveneellä Timorille. Kiinni otetut kapinalliset vietiin Englantiin, missä osa heistä hirtettiin.

Tapahtumien kulku

HMS Bounty lähti Englannista kohti Tahitin saarta joulukuussa 1787 kapteeninaan William Bligh. Matkan tarkoitus oli hakea Tahitilta leipäpuun taimia ja istuttaa ne Karibialle tuottamaan ruokaa mustille orjille.
Bounty saapui Tahitille lokakuussa 1788 ja odotteli saarella taimien valmistumista yli viisi kuukautta. Laiva lähti lopulta taimien kanssa kohti Englantia 4. huhtikuuta 1789. Bligh oli kuitenkin riitaantunut miehistön ja etenkin perämies Fletcher Christianin kanssa. Yhdeksän miehen ryhmä suostutteli Christianin ottamaan laivan komennon, ja joukkio teki kapinan 28. huhtikuuta lähellä Tofuan saarta. Bligh laitettiin 18 tukijansa kanssa kuusimetriseen veneeseen, ja heille annettiin suunnistusvälineet ja viiden päivän muonat. Vene pysähtyi aluksi Tofualla, missä alkuasukkaat surmasivat yhden miehistä. Sen jälkeen Bligh otti veneen kurssin länteen kohti Timoria, joka oli 5 800 kilometrin päässä. Miehet saapuivat saarelle 14. kesäkuuta ja jatkoivat sieltä Jakartalle. Sieltä heidät kuljetettiin Englantiin, minne he saapuivat maaliskuussa 1790.
Kapteeni Bligh’n mukaan kapinan syynä olivat Etelämeren hedonistiset nautinnot. Kapinajohtaja Christianin veljen, lakimies Edward Christianin mukaan Bountyn miehistö ei ollut tyytyväinen Bligh’n toimintaan kapteenina.
Kapinan jälkeen Christianin johtama Bounty palasi Tahitille. Sieltä laiva jatkoi Tubuaille, missä miehet kuitenkin riitaantuivat niin alkuasukkaiden kuin toistensakin kanssa, joten he palasivat Tahitille. Osa miehistä jäi Tahitille, ja Christian sekä kahdeksan muuta purjehti vuonna 1790 Pitcairnin saarelle, minne he jäivät asumaan kahdenkymmenen Tahitilta mukaan lähteneen tai kaapatun miehen ja naisen kanssa. Yhdyskunta löydettiin vuonna 1808. Saaren nykyiset asukkaat polveutuvat Bountyn kapinallisista.
Kun Britannian laivasto sai tiedon Bountyn kapinasta, Tahitille lähetettiin alus nimeltä Pandora. Saarelta löydetyt 14 miestä vangittiin Englannissa tuomittavaksi. Heistä neljä kuoli matkalla Englantiin. Portsmouthissa syyskuussa 1792 aloitetussa oikeudenkäynnissä kolme kapinallista sai kuolemantuomion ja hirtettiin Portsmouthin satamassa 29. lokakuuta 1792.
Kapinajohtaja Fletcher Christianin kohtalosta ei ole tietoa. On arveltu, että tahitilaiset surmasivat hänet ja kolme muuta kapinallista.
Bountyn kapina tunnetaan hyvin, sillä siitä jäi suuri määrä tarkkoja kirjallisia dokumentteja, kuten kirjeitä, päiväkirjoja ja muistelmia. Kapinasta on tehty elokuvat Kapina laivalla (1935), Kapina laivalla (1962), Bounty – kapina laivalla (1984) sekä tositelevisio-ohjelma Kapina (2017), jossa ryhmä purjehtii Bountyn laivaveneen kopiolla matkan uudelleen.